Tânărul în vârstă de 24 de ani care a sunat la 112 la ore bune după ce și-a înjunghiat un consătean cu cuțitul în zona picioarelor și care a declarat inițial că l-a tăiat din greșeală, apoi în autoapărare, a fost arestat preventiv pentru infracțiunea de omor.
Primele date de anchetă arată așadar că este vorba de un omor în toată regula, comis spontan, în urma unei altercații.
Procurorul criminalist de caz din cadrul Parchetului de pe lângă Tribunalul Suceava a formulat propunerea de arestare preventivă, iar Tribunalul Suceava a admis-o.
Vasile Ion Ciurariu, în vârstă de 24 de ani, din Probota-Dolhasca, a fost așadar arestat preventiv pentru 30 de zile, mandatul putând fi însă contestat.
În noaptea de marți spre miercuri, în jurul orei 23.55, Poliția orașului Dolhasca a fost sesizată prin 112 de către un tânăr din Dolhasca, Ion Vasile Ciurariu, în vârstă de 24 de ani, care a anunțat că l-a tăiat din greșeală la picior pe un consătean, iar acesta sângerează puternic
La fața locului, respectiv la locuința celui care a sunat la 112, s-a deplasat și un echipaj medical.
Nicolae Gordin, în vârstă de 34 de ani, era căzut jos în interiorul locuinței, plin de sânge și fără semne vitale. S-au încercat manevre de resuscitare, însă pentru tânărul de 34 de ani nu se mai putea face nimic.
Din primele cercetări a rezultat că cei doi se aflau împreună în locuința lui Ciurariu, iar în jurul orei 20.00 s-au luat la ceartă și apoi s-au bătut.
Vasile Ciurariu a declarat că a folosit un cuțit pentru a se apăra. Acesta l-a lovit pe bărbatul de 34 de ani cu cuțitul, în zona picioarelor.
După ce a fost tăiat, bărbatul de 34 de ani ar fi fugit din casă, însă nu a ajuns prea departe.
Agresorul susține că în jurul orelor 23:30 (deci la mai bine de 3 ore de la momentul agresiunii) l-a găsit pe Nicolae Gordin în apropiere de locuința sa și, având în vedere că sângera, l-a târât în interiorul locuinței sale de unde a apelat 112.
Din păcate, pentru victimă, Salvarea a venit mult prea târziu.
Ancheta a fost preluată de polițiștii judiciariști de la Serviciul de Investigații Criminale Suceava, sub coordonarea unui procuror criminalist din cadrul Parchetului de pe lângă Tribunalul Suceava.
La fața locului au ridicat probe și polițiștii de la Serviciul Criminalistic, iar ancheta este în plină desfășurare, pentru a se stabili exact cum s-a produs fapta.